Ir-rebħ ta' David Ġara li wara dan David ħabat għall-Filistin, għelibhom u ħadilhom minn taħt idejhom Gatt u l-irħula tagħha. Kisser ukoll lil Mowab, u l-Mowabin saru suġġetti għal David u bdew iħallsu l-ħaraġ. Rebaħ ukoll David lil Ħadad-għeżer, sultan ta' Soba, lejn Ħamat, meta mar biex iwaqqaf saltnatu sax-xmara tal-Ewfrat. U David ħadlu elf karru, sebat elef rikkieb, u għoxrin elf ruħ tal-fanterija. U David qata' l-għeruq tal-għarqub taż-żwiemel kollha tal-karrijiet, u ħalla sħaħ minnhom għal mitt karru. Aram ta' Damasku mar jgħin lil Ħadad-għeżer, sultan ta' Soba: u David ħabat għal Aram u qered minnhom tnejn u għoxrin elf raġel. U David ħalla l-għases f'Aram ta' Damasku; u l-Aramin saru suġġetti għal David u bdew iħallsu l-ħaraġ. U l-Mulej kien jgħin lil David f'kulma kien jidħol għalih. U David ħa t-tarkiet tad-deheb li kellhom fuqhom il-qaddejja ta' Ħadad-għeżer, u ġiebhom f'Ġerusalemm. U minn Tibħat u minn Kun, bliet ta' Ħadad-għeżer, David ħa ħafna bronż. Bih Salamun għamel il-baħar tal-bronż, il-kolonni, u tagħmir ieħor tal-bronż. U Togħu, sultan ta' Ħamat, sar jaf li David kien qered il-forza kollha ta' Ħadad-għeżer, sultan ta' Soba. U bagħat lil ibnu Ħadoram għand is-sultan David biex iselli għalih u jifraħlu talli ħabat għal Ħadad-għeżer u għelbu; għax Ħadad-għeżer kien miġġieled ma' Togħu. U bagħatlu tagħmir tad-deheb, fidda u bronż. U s-sultan David ikkonsagrahom lill-Mulej flimkien mal-fidda u d-deheb li ħa mingħand il-ġnus kollha, minn Edom, minn Mowab, minn ulied Għammon, u mill-Filistin, u minn Għamalek. Abisaj bin Seruja kisser lil Edom f'Wied il-Melħ, tmintax-il elf raġel. U ħalla għases f'Edom; u l-Edumin kollha saru suġġetti għal David. Hekk il-Mulej kien irebbaħ lil David kull fejn kien imur. U David kien isaltan fuq Iżrael kollu, u kien jagħmel il-ħaqq u s-sewwa mal-poplu kollu tiegħu. Ġowab bin Seruja kien jikkmanda l-eżerċtu; u Ġosafat bin Aħilud kien segretarju; Sadok bin Aħitub u Aħimelek bin Abjatar, qassisin; u Sawsa kien kronista; u Benajja bin Ġeħojada kien fuq il-Keretin u l-Peletin; u wlied David kienu l-uffiċjali kbar madwar is-sultan.